Cichê (Vallâ)

Pe Cichê s'intende unna vallâ de l'entrotæra do Tigullio compreisa inti confin do commun de San Comban (San Colombano Certenoli segondo a toponomastica offiçiâ italiaña).

 Geografia 
Quella de Cichê, ciammâ in dialetto cicherin o canâ de Cichê, e dita ascì vallâ do Cicaña, da-o nomme do riâ ch'o â bagna, a l'é unna vallâ da Liguria longa tòsto 7 km ch'a s'attreuva tra a vallâ da Fontañaboña into ponente e quella do Sturla into levante. 

Sciben ch'a treuva spaçio drento a-o commune de San Comban e a presenta ben ben di contatti co-e vallæ stæte mensunæ, Cichê a l'è unna zöna despægia tanto pe geografia comme pe identitæ.

A parte bassa da vallâ a se presenta rapida e coverta de unna boscaggia de castagni, noxe, nisseue e pin, ma a-o conträio a parte erta a se fa ancia inte de cianue donde gh'é ben ben de l'attivitæ agricola, sciben che no coscì tanto comme into passou.
Cichê a comprende paixi e sciti comme Çexa (Cicherin: Çeřexa) in Mëzavalle, a Villagrande e Banseu, che son i trei ciù grendi. Ma se gh'attreuva ascì Larvego, a Còsta de Romaggi, Cäçinæa (Cäçinaia), Còsta cäderæa (Còsta cäderaia), Fecio (Feřeccio), Lömâ, Gnoecco (Gnořecco), Terensaña, Cian Panigâ e a Vignetta.

 Istöia 
 Etæ antiga 
Cichê a l'ea conosciua fin da-i tempi de l'impëio roman comme Plecherium e occupâ da-i Liguri, segondo a tradiçion locale, Ercati, sponciæ da-i Celti inta còsta da Liguria da-a Gallia Cisalpiña. Graçie a-a conformaçion do territöio e a-a tenaçitæ di abitanti a vegnià conquistâ da Romma solo con gren fadighe.

Dòppo a cheita de l'Impëio roman a vegnià convertia a-o cristianeximo da-i moneghi sambeneitin de l'irlandeise San Comban, vegnui da Beubbio, o mæximo che dapeu o daià o nomme à quella antigamenti ciammâ Bembelia. À caxon de l'agrua da vallâ ghe saià delongo unna carensa logistica ch'a l'anià avanti fin a-a construçion de primme stræ da automòbili into vinteximo secolo.

 Etæ de Mezo 
L'Etæ de Mezo a vedde a construçion di villaggi da valladda ch'existan ancon a-a giornâ d'ancheu. A stöia a ne conta che a l'é stæta delongo zöna de repigggio de gente scappâ da guære, caistie, breganti e pesta. Semmo che dòppo l'anno mille a fïse finia sotta o dominio di Fieschi e di Conti de Lavagna, co-a preisa do Castello de Vigneu da-e moen di moneghi do 1068.

À preuva de questo a gexa ciù importante a l'é quella dedicâ a-o San Steva protomartire, e a lezzendia popolare a ne conta che a l'ea stæta construia da-i mæximi massachen ch'aveivan tiou sciù a baxilica de San Steva inte Lavagna.

Dapeu a finià sotta a-o contròllo diretto da Repubrica de Zena do 1451 assemme a-i territöi da vallâ do Tigre, do vallon da Luvega do monte de Scarpenisson, da Carnella e fiña o castello de Levaggi. 

 Etæ de Napolion
Con l'arrivo da revoluçion franseise e a nascion de l'impëio do Napolion Bonaparte a popolaçion a l'asconde i tesöi de gexe inti bòschi da vallâ apreuvo a-a poia di sacchezzi da parte de l'exerçito franseise.

 A segonda guæra mondiale 
Inta segonda guæra mondiale Cichê a devëgne un nio pe-i partigen ch'attreuvan scampo inti coscì diti «casoin» che in parte s'addeuvian ancon a-a giornâ d'ancheu. 

O ciù famoso o l'é o Cason do Stecca, donde nascià a formaçion partigiaña "Cichero", dapeu devegnua divixon, transmuâ lasciù à comensâ da-o novembre do 1943 deuviando o carattere appartou da valladda. A stimma ch'a formaçion à guägnâ co-a popolaçion locale a portià à ëse lanterna pe-i gruppi spantegæ e despægi da Rexistensa ch'i l'operavan a-o Levante de Zena.

Ma pròpio ascì pe questi movimenti a popolaçion de Cichê a patià un rastrellamento nazifascista tra i 16 e i 19 de luggio do 1944 ch'o portià a-a foxilaçion de sette partigen e a-o bruxâ de case e de gexe da vallâ.

 Coltua e Lengua 

Inta meitæ erta de Cichê, passou Mëzavalle, ancon a-a giornâ d'ancheu se parla un dialetto villan do zeneise ch'o mantëgne ben ben d'arcaiçismi e o s'assomeggia a-e parlæ de l'entrotæra do Ponente da Liguria, assæ scimile ascì a-i dialetti da Briga e do Ròya, e vexin à l'Otrazovo. O dialetto cicherin o piggia ascì di vocaboli da-a vexiña Emilia e o l'azzonze de paròlle originæ.
+Paragon de vocaboliZeneise de koinèZeneise cicherinÆguaAiguaMoæMařePoæPařeStagnonRammařinAxouAxeioBronzinRubinetto
O resto da vallâ o parla un dialetto mesccio à quello da Fontañaboña e de Borzonasca.

Coioxitæ

Pe-a gente do pòsto Cichê a-o maschî o l'intende a vallâ, Cichê a-o feminin o l'intende o paise prinçipâ, ciammâ ascì a Villa. 

 E quattro Provinse 
Cichê a l'è drento à l'ambito de Quattro Provinse, zöna da mæxima identitæ, coltua e tradiçioin contadiñe inseria inte l'Appennin da Liguria.

 Economia e turismo 
L'economia da valladda a se basa ciù che tutto in sce l'agricoltua co-a produçion de læte, laña e bestie da carne, anche apreuvo a-a presensa de un maxello. O turismo agricolo l'é però a vocaçion ciù moderna, co-a presensa importante de ristoranti, ostaie, agriturismi e bed and breakfast. 

Sagre e manifestaçioin religiose de stæ fan vegnî ben ben di turisti locali. Uña de ciù famose a l'ea into passou quella de Cian Panigâ, donde inte queste mäveggiose ciañe s'inandiava unna gran sagra de carne in sâ ciappa ò in se'na ciappa pe i cicherin, con balli, zeughi e mostre de quaddri, artisti e poexie. Ancheu e sagre ciù importante en quelle ligæ a-e feste religiose.

A bellessa e l'ertixe da cadeña do Ramaxou ê rendan meta importante pe tanti amatoî da montagna, e o no l'é un caxo ch'o Ramaxou o segge parte de l'erta via di monti liguri (Italian: alta via dei Monti Liguri). Vegnindo sciù da-i proei (Cicherin: E prae) ò pe Larvego se peu arrivâ in sciô monte pe dapeu acciappâ o passo da Ventareua e l'Aveto.

L'é do 2019 a descoverta de un masso con di marchi ciammou "a pria scrita" che, sciben che dapeu l'é stæto provou ch'o l'ea solo fruto de l'eroxon naturale o l'é ancon a-a vixon de tutti, con un strazzetto neuvo e netto. Ma a presensa archeològica a l'é ciù importante co-a scoverta de un cippo roman, ancheu into museo archeològico de Ciavai, e atre artæ votive spantegæ into bòsco de Liciorno, in çimma da cadeña do Rammaxou.

O Cicaña o l'é vixitou da-i appascionæ de kajak.

 Religion 
E gexe ciù importante en quella de San Steva protomartire, de San Bernardo à Çexa e de San Mauriçio à Banseu. Gh'é ascì de cappelle comme quella da Madònna do Scilensio inta Villagrande e a cappelletta in sciô Rammaxou.

E feste e ciù importante en quella da Madònna de l'òrto e da Sanscion, antigamenti a ciù grande e famosa, à Cichê.

 Voxe correlæ 
 Divixon Garibaldi "Cichero"
 Dialetto cicherin

 Ligammi de feua 





Categorîa:Valàdde da Ligùria